Ny dom i Alabama provoserer. For norske Mari Heger kunne hennes vei ut av barnløshet vært straffbar om hun bodde der.
Dommen gjør at flere fertilitetsklinikker stanser arbeidet i Alabama umiddelbart. Det provoserer leger og helsepersonell. Høyesterett i Alabama slo tirsdag fast at et embryo i et prøverør er det samme som et barn. Dommen gjør at helsepersonell eller pasienter kan holdes strafferettslig ansvarlig for å ødelegge embryoer, skriver The Guardian. Selve behandlingen er ikke gjort ulovlig, men er nå i praksis vanskelig å gjennomføre, advarer flere leger. Den største fertilitetsklinikken i Alabama har derfor allerede stengt. – Dommen sier at et embryo, en klump med celler, nå er en person. Det setter virkelig spørsmålstegn ved praksisen til assistert befruktning, uttalte administrerende direktør i den nasjonale organisasjon for infertilitet, Barbara Collura til AP. Var uforklarlig barnløs – Jeg følte meg på et tidspunkt mislykket som kvinne. Norske Mari Heger har delt sin historie på sosiale medier. Hun er nå fertilitetscoach. Etter syv år sammen ville hun og mannen gifte seg. Ønsket om å stifte familie ble stort, men veien mot graviditet ble ikke som forventet. Prosessen påvirket både den fysiske og psykiske helsen hennes.  – Vi prøvde på egen hånd i nesten to år før vi oppsøkte en fertilitetsklinikk for hjelp. Vi fikk diagnosen uforklarlig barnløs, som betyr at det ikke finnes noen åpenbar grunn til fravær av graviditet. Hun hadde allerede få egg igjen. For den da 27-årige Heger var det overraskende. Da begynte hun reisen med assistert befrukting.  – Det var emosjonelt utmattende. Jeg var redd for at jeg aldri skulle få oppleve barn. Det var altoppslukende. I tillegg til å håndtere egen sorg og fortvilelse underveis i prosessen, skulle jeg mobilisere for nye forsøk og håndtere at andre rundt meg ble gravid. Det var ekstremt krevende psykisk. Ville vært straffbart Rundt ti prosent av par i fruktbar alder, opplever vanskeligheter med å bli gravid, ifølge fertilitetsklinikken Mediucus. Heger og mannen lyktes på forsøk nummer seks, og hadde da brukt tolv embryo. I dag har hun og mannen tre barn. Det tok til sammen 16 embryo.  – Så ut av tolv embryo, ble det ett barn. Hadde jeg måttet forholde meg til et lovverk som nå er blitt innført i Alabama, hadde det vært mye vanskeligere.  Etter det nye lovverket hadde Hegers og mannens forsøk på barn vært straffbart. Hun mener lovverket ikke henger på greip i den virkelige verdenen. – Det blir nesten som å kriminalisere standard medisinsk behandling. I en IVF behandling forventes det at et viss antall embryo ikke vil utvikle seg slik de skal. Embryoer kan bli skadet eller bli uegnet for graviditet når som helst under en IVF-prosess, inkludert når de tines. – Ikke veien å gå  Liv Bente Romundstad er gynekolog ved Volvat Spiren, og forsker på kvinnehelse og faktorer som påvirker graviditet ved FHI.  – Det er et sårbart tema, og for noen kan veien bli litt humpete. Derfor er det viktig å gi god omsorg underveis. Valget Alabama har tatt, er ikke veien å gå. I store deler av den vestlige verden synker fertiliteten og stadig flere opplever problemer med å bli gravide. Samfunnet trenger flere barn i årene fremover. Vi må legge til rette for at kvinner får barn tidligere enn det de gjør i dag.  Hun mener det nye lovverket er svært uheldig, både for enkeltindivider og samfunnet. Man går glipp av barn som ellers kunne ha blitt født.  – Definisjonsmessig er ikke et befruktet egg det samme som et barn. Ifølge Romundstad er graviditetsraten pr. behandling for de fleste 30–35 prosent. – Her er det flere faktorer som spiller inn. Kvinnens alder er viktig, da kvaliteten på eggene blir dårligere jo eldre kvinnen er. Da er sannsynligheten større for at det tar flere forsøk før hun lykkes. Det er vanlig å planlegge søsken også, og da er det flere som gjerne fryser ned eggene sine, enten befruktet eller ikke, for å holde muligheten for flere barn i fremtiden åpen.  Hun frykter ikke lignende lovverk i Norge.
Høyesterett i Alabama har sagt at et embryo i et prøverør er som et barn.  Pasienter og helsepersonell kan straffes for å ødelegge embryoer. Norske Mari Heger har delt sin kamp med infertilitet. Hun og mannen brukte tolv embryoer og seks forsøk før de fikk barn. Med Alabamas nye lov, ville forsøkene vært straffbare. 